《崇文书院访王梦楼同泛西子湖》
清代·方昂

唾绿流澌清泚泚，明妆奁镜窥西子。绛衫红袖书帏纱，竹外渔娃三两家。

大罗天上探花使，爪痕鸿雪聊栖止。兴来绿蚁盈红螺，王郎拔剑檀郎歌。

临流漱齿齿为冷，退隐湖山推管领。我亦解组归林丘，神仙郭李欣同舟。

作者简介：方昂，字叔驹，一字认庵，别号坳堂，历城人。乾隆辛卯进士，刑部主事，历官江苏布政使。有《坳堂诗集》。